RAPPORT TAL-KUMMISSJONI LILL-KUNSILL U LILL-PARLAMENT EWROPEW b’konformità mal-obbligi previsti skont l-Artikolu 20(3) tad-Direttiva 2011/24/UE tal-Parlament Ewropew u tal-Kunsill tad-9 ta’ Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali /* COM/2014/044 final */





WERREJ RAPPORT TAL-KUMMISSJONI LILL-KUNSILL U LILL-PARLAMENT EWROPEW b’konformità mal-obbligi previsti skont l-Artikolu 20(3) tad-Direttiva 2011/24/UE tal-Parlament Ewropew u tal-Kunsill tad-9 ta’ Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali 1........... Introduzzjoni................................................................................................................ 2 2........... Sfond............................................................................................................................ 3 2.1........ Id-Direttiva 2011/24/UE tal-Parlament Ewropew u tal-Kunsill tad-9 ta’ Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali............................ 3 2.2........ Ir-Regolamenti (KE) Nru 883/2004 u Nru 987/2009 tal-Parlament Ewropew u tal-Kunsill dwar il-koordinazzjoni ta’ sistemi ta’ sigurtà soċjali................................................................. 4 2.3........ Dwar ir-relazzjoni bejn id-Direttiva u r-Regolamenti................................................... 6 3........... Sejbiet ewlenin.............................................................................................................. 6 3.1........ L-użu ta’ sistemi ta’ awtorizzazzjoni minn qabel.......................................................... 7 3.2........ Konsegwenzi finanzjarji għall-arranġamenti ta’ ħlas f’“somma waħda f’daqqa” ............. skont ir-Regolamenti..................................................................................................... 8 4........... Dejta għar-rapporti tal-futur....................................................................................... 10 4.1........ Il-kejl żero................................................................................................................... 10 4.2........ Kejl wara t-traspożizzjoni tad-Direttiva..................................................................... 10 4.3........ Kejl tal-Impatt............................................................................................................ 11 5........... Konklużjonijiet........................................................................................................... 11 RAPPORT TAL-KUMMISSJONI LILL-KUNSILL U LILL-PARLAMENT EWROPEW b’konformità mal-obbligi previsti skont l-Artikolu 20(3) tad-Direttiva 2011/24/UE tal-Parlament Ewropew u tal-Kunsill tad-9 ta’ Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali (Test b’rilevanza għaż-ŻEE) 1. Introduzzjoni Dan ir-rapport iqis l-effetti li jirriżultaw mid-Direttiva 2011/24/UE[1] tal-Parlament Ewropew u tal-Kunsill tad-9 ta’ Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali, għal pazjenti assigurati li jixtiequ jitħallsu lura għall-kura tas-saħħa li rċevew barra mill-pajjiż ta’ residenza tagħhom u fi Stat Membru ieħor tal-UE. B’mod speċifiku jqis l-effetti potenzjali tas-sistemi ta’ awtorizzazzjoni minn qabel li ġew introdotti skont id-Direttiva 2011/24/UE u tad-definizzjoni tal-Istat Membru responsabbli li jħallas lura lill-pazjenti l-ispejjeż tal-kura tas-saħħa transkonfinali. L-aħħar punt jikkonċerna b’mod partikolari l-każ speċifiku tal-pensjonanti li ttrasferew ir-residenza tagħhom u, minħabba dik ir-raġuni, l-aċċess tagħhom għall-kura tas-saħħa fl-Istat Membru ta’ residenza l-ġdid tagħhom, li huwa differenti mill-Istat Membru li rrikonoxxa d-drittijiet tal-pensjonant għall-benefiċċji tas-sigurtà soċjali. L-Istat Membru tal-aħħar jibqa’ responsabbli għall-kopertura tal-ispejjeż tal-kura tas-saħħa ta’ dawn il-gruppi ta’ pensjonanti. Permezz ta’ dan ir-rapport, il-Kummissjoni tikkonforma mar-rekwiżit fil-paragrafu 3 tal-Artikolu 20 tad-Direttiva 2011/24/UE. Mill-25 ta’ Ottubru 2013, żewġ strumenti ġuridiċi jkunu japplikaw għas-sitwazzjoni ta’ pazjenti li jfittxu kura tas-saħħa barra mill-pajjiż ta’ residenza tagħhom: id-Direttiva 2011/24/UE minn hawn 'il quddiem "id-Direttiva" u r-Regolamenti (KE) Nru 883/2004 u (KE) Nru 987/2009 tal-parlament Ewropew u tal-Kunsill dwar il-koordinazzjoni ta’ sistemi ta’ sigurtà soċjali, minn hawn 'il quddiem "ir-Regolamenti". Billi d-Direttiva kellha tiġi trasposta fil-leġiżlazzjoni nazzjonali mill-Istati Membri sal-25 ta’ Ottubru 2013, ovvjament ma teżisti ebda dejta disponibbli f’dan il-waqt dwar l-impatt tad-Direttiva, weħidha jew inkella f’interazzjoni mar-Regolaments. Konsegwentament, dan l-ewwel rapport iqis l-effetti possibbli li jirriżultaw mill-applikazzjoni konġunta taż-żewġ strumenti għas-sitwazzjoni ta’ pazjenti li jfittxu kura tas-saħħa fi Stat Membru ieħor. Huwa maħsub sabiex iservi ta’ punt ta’ referenza għar-rapporti tal-ġejjieni prodotti skont l-Artikolu 20(3) tad-Direttiva. Dan ir-rapport jagħti ħarsa lejn iż-żewġ strumenti u mbagħad jgħaddi sabiex jivvaluta l-impatti possibbli tal-interazzjoni tagħhom f’żewġ oqsma: l-effetti possibbli tas-sostituzzjoni bejn is-sistemi ta’ awtorizzazzjoni minn qabel użati skont iż-żewġ strumenti; u l-adegwatezza tal-kumpens finanzjarju għall-ispejjeż tal-kura tas-saħħa mħallsin bejn l-Istati Membri skont ir-Regolamenti. Dwar l-aħħar parti se jikkunsidra speċifikament dawk il-każi fejn l-Istati Membri jirċievu ammonti fissi maħsubin sabiex ikopru l-ispejjeż tal-benefiċċji tal-kura tas-saħħa in natura għall-pensjonanti. Imbagħad se jispjega li, minħabba n-nuqqas ta’ informazzjoni disponibbli msemmija hawn fuq, ma tista’ ssir ebda konklużjoni ċara fir-rigward ta’ xi waħda minn dawn iż-żewġ kwistjonijiet, imma madankollu diġà jistgħu jingħarfu xi messaġġi importanti għall-amministrazzjoni ġejjiena taż-żewġ strumenti. Dan ir-rapport ġie prodott bil-kollaborazzjoni u l-assistenza tal-Istati Membri kif irrappreżentati mid-delegati tagħhom fil-Kummissjoni Amministrattiva għall-Koordinazzjoni tas-Sistemi tas-Sigurtà Soċjali (minn hawn ’il quddiem “il-Kummissjoni Amministrattiva”) u fil-Kumitat ta’ Implimentazzjoni tad-Direttiva. 2. Sfond 2.1. Id-Direttiva 2011/24/UE tal-Parlament Ewropew u tal-Kunsill tad-9 ta’ Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali L-għan ġenerali tad-Direttiva huwa li tiffaċilita l-aċċess għal kura tas-saħħa transkonfinali sigura u ta’ kwalità għolja fi Stat Membru ieħor u li tiġi rimborżata b’konformità mal-prinċipji stabbiliti fil-Qorti tal-Ġustizzja, kif ukoll li tippromwovi l-kooperazzjoni fil-qasam tal-kura tas-saħħa bejn l-Istati Membri. Id-Direttiva tirrikjedi li l-Istat Membru ta’ affiljazzjoni[2] jirrimborsa lill-persuna assigurata li tirċievi kura tas-saħħa transkonfinali jekk il-kura tas-saħħa inkwistjoni tkun fost il-benefiċċji li l-persuna assigurata hija intitolata għalihom f’dak l-Istat Membru. L-Istat Membru ta’ affiljazzjoni jista’ jipprevedi sistema ta’ awtorizzazzjoni minn qabel għar-rimborż tal-ispejjeż tal-kura tas-saħħa transkonfinali limitat għal tipi speċifiċi ta’ kura tas-saħħa ppjanata kif definita fl-Artikolu 8 (inkluża kura li tkun tirrikjedi akkomodazzjoni fi sptar matul il-lejl jew l-użu ta’ tagħmir mediku jew infrastruttura medika speċjalizzati jew għoljin ħafna ), jekk tali sistema tkun iġġustifikata u proporzjonata. Din l-awtorizzazzjoni minn qabel ma tistax tiġi miċħuda meta l-pazjent ikun intitolat għall-kura tas-saħħa inkwistjoni u din il-kura tas-saħħa ma tkunx tista’ tiġi pprovduta fit-territorju tiegħu fi żmien stipulat li jkun medikament ġustifikabbli (imsejjaħ ukoll “dewmien bla bżonn”). Din id-deċiżjoni dwar jekk iż-żmien ta’ stennija għat-trattament huwiex medikament ġustifikabbli għandha tkun ibbażata fuq valutazzjoni medika oġġettiva tal-kundizzjoni medika tal-pazjent, l-istorja u l-iżvolġiment probabbli tal-marda tal-pazjent, il-grad tal-uġigħ tal-pazjent u/jew in-natura tad-diżabilità tal-pazjent fiż-żmien meta saret jew iġġeddet it-talba għall-awtorizzazzjoni[3]. L-użu ġenerali tal-awtorizzazzjoni minn qabel huwa soġġett għar-rekwiżit li s-sistema tal-awtorizzazzjoni minn qabel għandha tkun ristretta għal dak li huwa neċessarju u proporzjonat għall-għan li jrid jintlaħaq. Il-pazjent jista’ jkun mitlub li l-ewwel iħallas għall-kura u mbagħad jitlob ir-rimborż. Ir-rimborżi għall-kura tas-saħħa transkonfinali għandhom ikunu sal-livell tal-ispejjeż li kienu jitħallsu mill-Istat Membru ta’ affiljazzjoni li kieku l-kura tas-saħħa tkun ġiet ipprovduta fi ħdan it-territorju tiegħu (mingħajr ma jinqabżu l-ispejjeż reali tal-kura tas-saħħa riċevuta). L-applikazzjoni tad-Direttiva ma tiddependix minn jekk il-fornitur tal-kura tas-saħħa huwiex affiljat ma’ sistema tas-saħħa pubblika: hija tkopri l-fornituri kollha. 2.2. Ir-Regolamenti (KE) Nru 883/2004 u Nru 987/2009 tal-Parlament Ewropew u tal-Kunsill dwar il-koordinazzjoni ta’ sistemi ta’ sigurtà soċjali Fir-rigward tal-kura tas-saħħa, ir-Regolamenti jiffokaw fuq persuni assigurati pubblikament u fuq il-membri tal-familja tagħhom li qegħdin jgħixu jew joqogħdu fi Stat Membru differenti mill-Istat Membru kompetenti[4]. Kura tas-saħħa li tkun neċessarja għal raġunijiet mediċi waqt żjara (“kura tas-saħħa mhux ippjanata”) tiġi pprovduta mingħajr awtorizzazzjoni minn qabel u l-ispejjeż ikunu koperti mill-Istat Membru kompetenti (pereżempju billi tintuża l-Karta tal-Assigurazzjoni tas-Saħħa Ewropea). I-Ir-Regolamenti jippermettu wkoll li persuna assigurata titlob l-awtorizzazzjoni mingħand l-istituzzjoni kompetenti meta tkun se tivvjaġġa lejn Stat Membru ieħor bil-għan li tirċievi kura tas-saħħa. Din l-awtorizzazzjoni għandha tingħata “fejn it-trattament konċernat huwa fost il-benefiċċji mogħtija mil-leġiżlazzjoni fl-Istat Membru fejn il-persuna konċernata jkollha l-post tar-residenza tagħha u fejn din il-persuna ma tistax tingħata dan it-trattament fi żmien li jista' jkun ġustifikat fuq raġunijiet mediċi”[5], jiġifieri fl-istess ċirkostanzi kif inhuma fid-Direttiva. L-awtorizzazzjoni minn qabel tingħata lill-pazjent permezz tal-ħruġ tal-hekk imsejħa Formola S2 (dik li kienet E112) mill-istituzzjoni kompetenti. Għal din il-kura tas-saħħa “ppjanata”, l-Istat Membru kompetenti huwa responsabbli li jħallas l-ispiża tat-trattamenti li għandhom jiġu pprovduti abbażi tar-regoli tal-Istat Membru tat-trattament u l-kumpens tal-ispiża jiġi ġestit fil-livell tal-Amministrazzjonijiet tas-Sigurtà Soċjali mingħajr ebda pagament bil-quddiem mill-pazjent għajr il-kopagamenti stabbiliti fl-Istat Membru tat-trattament. Ir-Regolamenti ma jkoprux il-fornituri kollha: xi fornituri li mhumiex affiljati ma’ sistema tas-saħħa pubblika mhumiex inkorporati f’din l-iskema. Ir-Regolamenti jipprovdu wkoll għal sitwazzjonijiet li fihom ċerti persuni assigurati jittrasferixxu r-residenza tagħhom fi Stat Membru, imma jibqgħu koperti bis-sistema ta’ sigurtà soċjali ta’ Stat Membru ieħor. F’dawn il-każi, il-persuna kkonċernata tingħata formola S1, li biha tkun tista’ tirreġistra għall-kopertura tal-kura tas-saħħa fl-Istat Membru ta’ residenza tagħha. L-Istat Membru ta’ residenza jitlob il-ħlas lura tal-ispiża tal-kura tas-saħħa mingħand l-Istat Membru kompetenti. L-Istat Membru ta’ residenza jista’ jagħżel bejn żewġ tipi ta’ arranġamenti għall-kumpens: · rimborż abbażi tal-ispejjeż reali, li jirrikjedi li tingħata prova tal-ispiża reali; jew · (għal ċerti kategoriji ta’ persuni) fuq il-bażi ta’ ammonti fissi (somom f’daqqa) għal Stati Membri fejn “l-użu ta’ ħlas lura abbażi tan-nefqa reali mhuwiex adatt”[6],[7] L-arranġamenti tal-aħħar għall-kumpens jistgħu jiġu applikati biss għall-pensjonanti u l-membri tal-familja tagħhom, jew għall-membri tal-familja ta’ persuna assigurata li għandhom ir-residenza tagħhom fi Stat Membru differenti minn tal-persuna assigurata meta dan l-Istat Membru ikun għażel sistema ta’ rimborż ibbażata fuq ammonti fissi. Il-Bord tal-Verifika, li huwa l-korp maħluq skont l-Artikolu 74 tar-Regolament (KE) Nru 883/2004, huwa responsabbli li jistabbilixxi l-metodi biex jiġu ddeterminati l-elementi għall-kalkolu tal-ammonti fissi. Dawn l-elementi huma mniżżla fir-Regolament (KE) Nru 987/2009 u l-Kummissjoni Amministrattiva, li hija korp li jaqa' taħt ir-Regolament (KE) Nru 883/2004, “magħmula minn rappreżentant tal-gvern ta’ kull Stat Membru u li tkun responsabbli, b’mod partikolari, biex tittratta l-mistoqsijiet amministrattivi kollha jew mistoqsijiet ta’ interpretazzjoni dwar id-dispożizzjonijiet ta’ dan ir-Regolament, u biex tinkoraġġixxi aktar koperazzjoni bejn l-Istati Membri”, fl-2015 għandha tippreżenta rapport speċifiku dwar l-applikazzjoni tagħha u b’mod partikolari dwar it-tnaqqis applikabbli sabiex jiġi żgurat li l-kalkolu tal-ammonti fissi jkun qrib kemm jista’ jkun tan-nefqa reali li saret u li t-tnaqqis ma jwassalx għal ħlasijiet mhux bilanċjati jew ħlasijiet doppji għall-Istati Membri. L-Istati Membri li jitolbu r-rimborż fuq il-bażi ta’ ammonti fissi huma n-Norveġja, l-Irlanda, Spanja, Ċipru, il-Pajjiżi l-Baxxi, il-Portugall, il-Finlandja, l-Iżvezja u r-Renju Unit[8]. 2.3. Dwar ir-relazzjoni bejn id-Direttiva u r-Regolamenti Il-punti li ġejjin jenfasizzaw is-similaritajiet u d-differenzi ewlenin bejn l-istrumenti: Fir-rigward tal-ambitu personali, id-Direttiva tapplika għal persuni koperti bir-Regolament (KE) Nru 883/2004 kif ukoll għal ċittadini ta’ pajjiżi terzi u l-membri tal-familja tagħhom li huma residenti b’mod legali fit-territorju ta’ Stat Membru[9]. Bħala prinċipju ġenerali, meta t-termini tar-Regolamenti jiġu ssodisfati, it-trattament għandu jingħata skont ir-Regolamenti, sakemm pazjent, li jkun infurmat b’mod sħiħ dwar id-drittijiet tiegħu, ma jitlobx mod ieħor. Meta l-pazjent jitlob awtorizzazzjoni minn qabel għal kura tas-saħħa transkonfinali u l-applikazzjoni tar-Regolamenti tkun iktar vantaġġjuża għall-pazjent, l-awtorizzazzjoni minn qabel għandha tingħata skont il-kundizzjonijiet tar-Regolamenti, sakemm il-pazjent, li jkun infurmat b’mod sħiħ dwar id-drittijiet tiegħu, ma jitlobx mod ieħor. Il-proċeduri u l-livell ta’ rimborż skont ir-Regolamenti u d-Direttiva huma differenti, kif ġie nnotat hawn fuq. Fir-rigward tal-garanziji proċedurali, ir-rekwiżiti dwar il-provvediment tal-informazzjoni huma ftit jew wisq simili u l-Istati Membri huma mogħtija l-parir li japplikaw skont ir-Regolamenti, il-proċedura ġenerali u l-garanziji amministrattivi magħmulin espliċiti fl-Artikolu 9 tad-Direttiva għall-benefiċċju tal-pazjent. Fil-każ ta’ persuni assigurati li huma residenti barra mill-Istat Membru kompetenti: id-Direttiva ma tapplikax fir-rigward tal-aċċess għall-benefiċċji tal-kura tas-saħħa fl-Istat Membru ta’ residenza. 3. Sejbiet ewlenin Dan ir-rapport iqis żewġ punti speċifiċi kif mitlub mil-leġiżlaturi. Huwa jagħti ħarsa lejn: · L-użu tal-awtorizzazzjoni minn qabel mill-Istati Membri skont id-Direttiva, b’mod partikulari l-implikazzjonijiet tar-rekwiżit li jiġġustifikaw kwalunkwe sistema ta’ awtorizzazzjoni bħala proporzjonata, flimkien ma’ kwalunkwe effett tas-sostituzzjoni bejn iż-żewġ strumenti ġuridiċi kkawżati mill-eżistenza ta’ żewġ sistemi ta’ awtorizzazzjoni minn qabel. · Il-konsegwenzi finanzjarji, fl-Istati Membri li jkunu għażlu r-rimborż fuq il-bażi ta’ ammonti fissi skont ir-Regolamenti tad-definizzjoni użata fid-Direttiva tat-terminu “Stat Membru ta’ affiljazzjoni” (l-Istat Membru responsabbli mir-rimborż tan-nefqa tal-kura tas-saħħa transkonfinali)[10]. 3.1. L-użu ta’ sistemi ta’ awtorizzazzjoni minn qabel Kif stipulat hawn fuq, hemm żewġ strumenti ġuridiċi li t-tnejn jikkonċernaw il-kura tas-saħħa transkonfinali li jinvolvu sistemi ta’ awtorizzazzjoni minn qabel. Skont l-għażliet magħmula mill-Istati Membri, dan jista’ jwassal għal żewġ sistemi ta’ awtorizzazzjoni minn qabel jikkoeżistu maġenb xulxin. Hemm similaritajiet bejn iż-żewġ sistemi (pereżempju, fiż-żewġ każi tista’ tkun miċħuda talba għall-awtorizzazzjoni meta t-trattament jista’ jiġi pprovdut mingħajr “dewmien bla bżonn”). Madankollu, hemm ukoll differenzi sinifikanti bejniethom li għandhom jiġu nnotati. L-użu tal-awtorizzazzjoni minn qabel huwa r-regola skont ir-Regolamenti, filwaqt li skont id-Direttiva huwa għażla li l-Istati Membri jistgħu jużaw, imma bla ma huma obbligati. Għalhekk ikun hemm numru kbir ta’ trattamenti suġġetti għall-awtorizzazzjoni skont ir-Regolamenti imma mhux skont id-Direttiva. Kif stipulat fit-taqsima 2 hawn fuq, l-awtorizzazzjoni minn qabel tista’ tkun meħtieġa għat-trattamenti kollha skont ir-Regolamenti, waqt li skont id-Direttiva għandha mnejn tintuża biss għal xi trattamenti. L-iskema tal-awtorizzazzjoni skont id-Direttiva tkopri l-fornituri kollha, waqt li l-iskema tar-Regolamenti ma tkoprix xi fornituri li mhumiex affiljati ma’ sistema tas-saħħa pubblika. U, kif ġie nnutat hawn fuq, importanti li wieħed jiftakar li l-livell ta’ kopertura tal-ispejjeż jista’ jvarja b’mod konsiderevoli bejn iż-żewġ strumenti. Importanti li jiġi nnutat li dan se jfisser li l-kamp ta’ applikazzjoni tas-sistema ta’ awtorizzazzjoni minn qabel skont id-Direttiva se jvarja minn Stat Membru għal ieħor (fil-fatt, tista’ ma tkunx għażla li jinqeda biha kull Stat Membru). Id-Direttiva tistipula wkoll ċerti garanziji proċedurali li għandhom japplikaw għall-iskemi ta’ awtorizzazzjoni: pereżempju d-dritt tal-appell u r-rekwiżit għall-Istati Membri li jistabbilixxu limiti ta’ żmien sabiex jiġu ttrattati talbiet għall-awtorizzazzjoni. Id-Direttiva tirrikjedi wkoll li d-deċiżjonijiet dwar l-awtorizzazzjoni jkunu “mmotivati kif xieraq” – li jfisser li, meta l-awtorizzazzjoni tkun miċħuda fuq bażi ta’ ebda “dewmien bla bżonn”, il-pazjenti jiġu infurmati x’kien kieku jikkostitwixxi “dewmien bla bżonn” fil-każijiet partikulari tagħhom. Dawn id-differenzi, fir-realtà, juru b’mod espliċitu l-prinċipji ta’ governanza tajba li għandhom jiġu applikati b’mod ugwali għall-awtorizzazzjonijiet skont ir-Regolamenti – u għalhekk dawn id-differenzi fit-testi m’għandhomx jidhru fil-prattika. Minħabba t-trikkib bejn iż-żewġ sistemi, hemm il-potenzjal ċar li jseħħu xi effetti tas-sostituzzjoni. Bħala eżempji li juru dan: · jista’ jkun hemm tnaqqis fl-użu tar-Regolamenti għall-kura tas-saħħa li mhix soġġetta għall-awtorizzazzjoni minn qabel skont id-Direttiva minn pazjenti li ma jkunux jixtiequ jgħaddu mill-proċedura tal-awtorizzazzjoni u li għaldaqstant jagħżlu li jużaw id-Direttiva; · jista’ jkun hemm tnaqqis fl-użu tar-Regolamenti minn pazjenti li jixtiequ li jiġu ttrattati minn fornitur privat li mhuwiex kopert bl-iskema tar-Regolamenti; · għall-kuntrarju jista’ jkun hemm żieda fl-użu tar-Regolamenti minn pazjenti li japplikaw għall-awtorizzazzjoni skont id-Direttiva u li jiġu ġġudikati li jiffaċċjaw “dewmien bla bżonn” – u li mbagħad jitolbu awtorizzazzjoni skont ir-Regolamenti (li jkollha tingħata skont il-“kriterju tad-dewmien bla bżonn”) billi skont ir-Regolamenti il-kopertura tista’ tkun finanzjarjament aktar ta’ benefiċċju. Il-monitoraġġ u l-valutazzjoni ta’ dawn l-effetti ikunu jirrikjedu livell ta’ dettall li bħalissa ma jeżistix. L-unika dejta disponibbli bħalissa hija dik użata skont ir-Regolamenti (ara l-Anness 1). Din tissuġġerixxi (b’xi eċċezzjonijiet) numri relattivament baxxi ta’ talbiet għal awtorizzazzjoni minn qabel u rati għoljin ta’ talbiet milqugħin. Tissuġġerixxi wkoll li l-Istati Membri, b’mod ġenerali, bħalissa ma jintraċċawx it-tip ta’ trattamenti li għalihom tintalab l-awtorizzazzjoni. Importanti wkoll li jiġi nnutat li kwalunkwe skema ta’ awtorizzazzjoni skont id-Direttiva hija soġġetta għar-rekwiżit li għandha tkun neċessarja u proporzjonata għall-għan li jrid jintlaħaq, u ma tistax tikkostitwixxi ostaklu mhux iġġustifikat għall-moviment liberu tal-pazjenti. Dan jimplika li l-Istati Membri jkunu jridu jipprovdu dejta sabiex jiġġustifikaw l-użu tal-awtorizzazzjoni minn qabel. Id-dejta attwali tissuġġerixxi li sistemi estensivi ta’ awtorizzazzjoni minn qabel skont id-Direttiva jkun diffiċli li jiġu ġġustifikati fl-assenza ta’ xhieda soda li turi għala s-sitwazzjoni skont id-Direttiva hija differenti daqshekk minn dik skont ir-Regolamenti. 3.2. Konsegwenzi finanzjarji għall-arranġamenti ta’ ħlas f’“somma waħda f’daqqa” skont ir-Regolamenti It-Taqsima 2 hawn fuq iddeskriviet is-sitwazzjoni fejn xi gruppi ta’ nies huma residenti fi Stat Membru differenti minn dak li rrikonoxxa d-drittijiet tagħhom għall-benefiċċji tas-sigurtà soċjali (‘l-Istat Membru kompetenti’) u l-Istat Membru ta’ residenza jagħżel ir-rimborż fuq il-bażi ta’ ammonti fissi, jew “somom f’daqqa”. Il-metodu ta’ kalkolu użat għal dawn is-somom f’daqqa huwa definit fl-Artikolu 64 tar-Regolament (KE) Nru 987/2009 u għandu jkun qrib kemm jista’ jkun tan-nefqa reali. L-ammonti involuti għalhekk jiġu aġġustati regolarment sabiex jieħdu inkonsiderazzjoni d-disproporzjonalitajiet jew każijiet ta’ ħlas doppju possibbli. Minn dawn il-gruppi ta’ nies, dan ir-rapport jikkonsidra ħlasijiet ta’ somom f’daqqa għall-pensjonanti u ma jikkonsidrax ħlasijiet ta’ somom f’daqqa għal gruppi oħra (bħalma huma l-istudenti li ngħataw boroż ta’ studju tal-Erasmus). Dan minħabba raġunijiet ta’ skala: kemm f’termini tan-numri involuti kif ukoll tal-ammont ta’ kura tas-saħħa użata, il-pensjonanti jkunu pjuttost l-iktar grupp sinifikanti. -Id-Direttiva jista’ jkollha impatt fuq il-kalkoli użati sabiex jiġu stipulati dawn l-ammonti, għal żewġ raġunijiet. L-ewwel nett, minħabba regoli differenti dwar it-trattament tal-pensjonanti u tal-membri tal-familja tagħhom fl-Istat Membru kompetenti tagħhom, skont ir-Regolamenti, l-Istati Membri kollha li jħallsu somom f’daqqa jirċievu tnaqqis ta’ 15 fil-mija fuq l-ammont sabiex jagħmel tajjeb għan-nefqa tal-kura tas-saħħa mhux ippjanata riċevuta mill-pensjonanti u mill-membri tal-familja tagħhom fi Stat Membru differenti mill-Istat Membru ta’ residenza. Dan minħabba li, skont ir-Regolamenti, huwa l-Istat Membri kompetenti li eventwalment irid iġarrab l-ispiża (pereżempju permezz tas-sistema tal-Karta tal-Assigurazzjoni tas-Saħħa Ewropea). Fir-rigward tal-kura tas-saħħa fl-Istat Membru kompetenti, il-pensjonanti u l-familji tagħhom normalment ikollhom biss drittijiet limitati ta’ aċċess – essenzjalment għall-kura li ssir medikament neċessarja tul iż-żjara tagħhom f’dak l-Istat Membru. Ċerti Stati Membri jagħżlu li jagħtu lill-pensjonanti u lill-familji tagħhom drittijiet addizzjonali ta’ aċċess għall-kura tas-saħħa. Dawn l-Istati Membri huma intitolati għal tnaqqis ta’ 20 fil-mija mis-somom f’daqqa biex jagħmel tajjeb għal dan, u huma mniżżlin fl-Anness IV tar-Regolament 883/2004. Ir-regoli skont id-Direttiva huma differenti. Il-pensjonanti u l-familji tagħhom li huma residenti fi Stat Membru ta’ somma f’daqqa li mhuwiex l-Istat Membru kompetenti tagħhom jistgħu jfittxu l-kura tas-saħħa fl-Istat Membru kompetenti tagħhom skont it-termini tad-Direttiva. Jekk l-Istat Membru kompetenti jkun imniżżel fl-Anness IV, allura japplikaw l-istess termini u kundizzjonijiet bħal tar-Regolamenti. Jekk l-Istat Membru kompetenti ma jkunx imniżżel fl-Anness IV, allura r-regoli jvarjaw skont jekk it-trattament inkwistjoni huwiex suġġett għal awtorizzazzjoni minn qabel fl-Istat Membru ta’ residenza. Jekk dan ikun il-każ, allura tapplika r-regola tar-rimborż tas-soltu fid-Direttiva: huwa l-Istat Membru ta’ residenza li, bħala l-Istat Membru ta’ affiljazzjoni, huwa responsabbli għar-rimborż. Jekk it-trattament ma jkunx suġġett għal awtorizzazzjoni minn qabel fl-Istat Membru ta’ residenza, allura l-Istat Membru kompetenti jkun responsabbli li jħallas l-ispejjeż. Dan jista’ jinġabar fil-qosor hekk: skont id-Direttiva l-Istati Membri li mhumiex imniżżlin fl-Anness IV huma rikjesti xorta waħda li jipprovdu l-kura tas-saħħa li mhumiex rikjesti li jipprovdu skont ir-Regolamenti. Għaldaqstant huma jistgħu jikkonsidraw li huma responsabbli għal proporzjon ikbar tal-ispejjeż totali tal-kura tas-saħħa għall-persuni assigurati kkonċernati milli kienu qabel, u li dan għandu jitqies meta jsir l-aġġustament tal-ammonti tas-somom f’daqqa. It-tieni mod li bih id-Direttiva jista’ jkollha impatt fuq l-ammonti ta’ somma f’daqqa jirrigwarda l-kura tas-saħħa mhux ippjanata fi Stat Membru terz riċevuta minn pensjonanti u l-membri tal-familja tagħhom li huma residenti fi Stat Membru ta’ somma f’daqqa li mhuwiex l-Istat Membru kompetenti tagħhom. Skont ir-Regolamenti huwa l-Istat Membru kompetenti li huwa responsabbli għall-ispejjeż ta’ din il-kura tas-saħħa, kif ġie nnutat hawn fuq, u li għalihom jirċievu tnaqqis ta’ 15% fuq l-ammont tas-somma f’daqqa. Skont id-Direttiva l-pazjenti jistgħu jagħżlu li jitolbu r-rimborż direttament mingħand l-Istat Membru ta’ residenza, billi dan ikun l-Istat Membru ta’ affiljazzjoni tagħhom. Għalhekk l-Istat Membru ta’ residenza jista’ jqis li issa qiegħed iġorr l-ispejjeż li għalihom mhuwiex jiġi rimborżat permezz tas-somma f’daqqa, u li dan għandu jittieħed inkonsiderazzjoni meta jsir l-aġġustament tal-ammonti tas-somom f’daqqa. Jekk dawn l-impatti jseħħux jew le jiddependi mid-deċiżjonijiet magħmula mill-Istati Membri u mill-pazjenti individwali dwar l-użu tal-awtorizzazzjoni minn qabel, l-għażla tal-pajjiż għall-kura tas-saħħa ppjanata, is-sistema ppreferuta ta’ rimborż u l-bqija. Għalhekk tkun meħtieġa dejta soda għall-monitoraġġ ta’ kwalunkwe effetti u għall-valutazzjoni ta’ x’jista’ jinvolvi dan għall-ammonti tas-somma f’daqqa. Bħalissa m’hemm ebda dejta disponibbli għall-valutazzjoni tal-konsegwenzi finanzjarji tal-applikazzjoni ta’ din id-Direttiva fuq l-Istati Membri ta’ "somma f’daqqa". Skont analiżi preliminari mill-Istati Membri li wieġbu għal stħarriġ li sar f’Marzu 2013 dwar "L-obbligi ta’ rapportar skont l-Artikolu 20(3) tad-Direttiva 2011/24/UE" rigward l-impatt potenzjali tad-Direttiva fuq l-adegwatezza tas-somom f’daqqa, l-aspettattivi tal-Istati Membri jvarjaw. Uħud ħasbu li l-ammonti tas-somma f’daqqa se jiżdiedu; oħrajn ħasbu li l-Anness IV mhuwiex se jibqa’ rilevanti iżjed; oħrajn ħasbu li mhuwiex se jkun hemm impatt sinifikanti; oħrajn ħasbu li se jkun hemm impatt biss fuq il-kura li mhix suġġetta għall-awtorizzazzjoni minn qabel imma li din il-ħaġa ma setgħetx tiġi kkwantifikata fil-preżent. Minħabba n-nuqqas ta’ dejta, bħalissa ma tista’ ssir ebda valutazzjoni tad-disproporzjonalitajiet. Kwalunkwe nuqqas ta’ qbil bejn l-Istati Membri dwar id-disproporzjonalitajiet fil-ħlas u fid-dħul tas-somom f’daqqa relatat mal-ispiża reali tal-kura tas-saħħa riċevuta ikun meħtieġ li jiġi indirizzat aktar tard. L-Artikolu 64(5) tar-Regolament (KE) Nru 987/2009 jirrikjedi li l-Kummissjoni Amministrattiva tippreżenta rapport sa mhux aktar tard mill-1 ta’ Mejju 2015 dwar l-applikazzjoni tal-Artikolu 64 tar-Regolament (KE) Nru 987/2009, b’mod partikulari dwar it-tnaqqis skont l-Artikolu 64(3). L-għan tal-analiżi huwa li jiġi żgurat li l-kalkolu tal-ammonti fissi jkun qrib kemm jista’ jkun tal-ispiża reali mġarrba u li t-tnaqqis imsemmi fl-Artikolu 64(3) ma jwassalx għal xi disproporzjonalità jew pagamenti doppji fl-Istati Membri. Ir-rapport jista’ jkun fih proposta għal xi emendi li jistgħu jkunu neċessarji fid-dawl tal-esperjenza tal-applikazzjoni tad-dispożizzjoni t’hawn fuq. Fil-qosor, kull Stat Membru jintalab jipprovdi nota b’analiżi dwar jekk it-tnaqqis bażiku applikat għall-ispejjeż medji huwiex realistiku jew le. Sakemm ikun possibbli, l-analiżi għandha tkun sostnuta b’evidenza u dejta kwantitattiva. L-Istati Membri għandhom jippreżentaw id-dejta u n-noti mehmuża lill-Bord tal-Verifika sa mhux aktar tard mit-30 ta’ Ġunju 2014. 4. Dejta għar-rapporti tal-futur Sabiex ikun jista’ jiġi vvalutat l-impatt tad-Direttiva fuq in-numru ta’ pazjenti li jużaw ir-Regolamenti, irid jiġi stabbilit kejl “bażi” ta’ żero sabiex tittieħed il-mobilità tal-pazjent skont ir-Regolamenti qabel l-implimentazzjoni tad-Direttiva. Imbagħad dan il-kejl żero jrid jitqabbel ma’ kejl ieħor li jsir wara t-traspożizzjoni tad-Direttiva 2011/24/UE. Għalhekk ikun meħtieġ li tittejjeb is-sitwazzjoni attwali, fejn id-dejta statistika dwar il-kura tas-saħħa transkonfinali hija skarsa. Fil-biċċa l-kbira tal-każi, tkun meħtieġa wkoll dejta mtejba b’mod konsiderevoli sabiex dawk l-Istati Membri li qed jintroduċu sistema ta’ awtorizzazzjoni minn qabel skont id-Direttiva jkunu jistgħu juru li tali sistemi jissodisfaw ir-rekwiżiti ġenerali tal-proporzjonalità. 4.1. Il-kejl żero Għall-analiżi futura fl-ambitu ta’ dan ir-rapport, huwa meħtieġ kejl bażi ta’ żero sabiex jitkejlu miegħu l-impatti tal-futur. Il-Kummissjoni rat li dan ma jistax jiġi stabbilit permezz ta’ dejta miġbura storikament. Fl-Anness 1 hija ppreżentata u diskussa d-dejta statistika disponibbli dwar il-mobbiltà tal-pazjenti skont ir-Regolamenti għall-kura tas-saħħa ppjanata. Instab li d-dejta disponibbli madwar l-Istati Membri hija inkompleta u ma tagħmilx distinzjoni jekk il-kura tas-saħħa relatata hijiex parti mill-basket ta’ benefiċċji koperti pubblikament fl-Istat Membru kompetenti. Barra minn hekk, ma hemm ebda dejta disponibbli dwar it-tip ta’ kura tas-saħħa. Għar-rapporti futuri dwar il-mobbiltà tal-pazjenti skont is-sistema tal-awtorizzazzjoni minn qabel kif rikjesta skont id-Direttiva, huwa meħtieġ il-ġbir ta’ iktar dejta, għall-2012 u l-2013, b’livell ogħla ta’ dettall. Għal dan il-għan, tnediet serje ġdida ta’ ġbir ta’ dejta fi ħdan il-Kummissjoni Amministrattiva. Madankollu, ċerti Stati Membri kkomunikaw li mhumiex se jipprovdu dejta għall-2012 u l-2013. Barra minn hekk, għall-Istati Membri li lesti jipprovdu d-dejta għall-2012 u/jew għall-2013, m’hemm ebda garanzija li se jagħmlu dan bil-livell ta’ dettall rikjest, bħalma hija d-distinzjoni jekk l-episodji tat-trattament kinux jagħmlu parti mill-basket ta’ benefiċċji jew le. Konsegwentament, sabiex ikun kostitwit l-iktar kejl bażi ta’ żero probabbli għall-Istati Membri kollha, aktarx li jkunu meħtieġa l-estrapolazzjoni u l-interpolazzjoni tad-dejta limitata disponibbli. 4.2. Kejl wara t-traspożizzjoni tad-Direttiva Id-dejta għall-2014 se tinġabar għall-valutazzjoni tal-operat ġenerali ta’ din id-Direttiva fi ħdan il-Kumitat ta’ Implimentazzjoni tad-Direttiva. Għall-fini tal-analiżi, id-dejta dwar l-awtorizzazzjoni minn qabel għandha: · tinġabar skont is-sena tat-talba, · tinġabar mill-Istat Membru ta’ affiljazzjoni li lilu tkun ġiet indirizzata t-talba, · tirrigwarda talbiet għal kura tas-saħħa li hija koperta mill-basket ta’ prodotti/servizzi koperti pubblikament tal-Istat Membru ta’ affiljazzjoni, · tindika n-numru jew il-perċentwal ta’ talbiet li ġew milqugħin, · idealment, tindika n-numru jew il-perċentwal ta’ talbiet milqugħa fejn instab li kien japplika d-dewmien bla bżonn, · tindika l-perċentwal ta’ talbiet miċħuda u r-raġunijiet ewlenin għala ma ntlaqgħux, · idealment, tiddistingwi skont it-tip ta’ indikazzjoni tal-pazjent (pereżempju, pazjenti b’mard rari) 4.3. Kejl tal-Impatt Huwa biss jekk u meta l-kejl żero u l-kejl ta’ wara t-traspożizzjoni tad-Direttiva jkunu ġew stabbiliti li jkun possibbli għall-Kummissjoni li tanalizza: · L-effetti tas-sostituzzjoni (imqabblin direttament mal-kejl żero): pereżempju, waqgħa fl-awtorizzazzjonijiet skont ir-Regolamenti li tista’ tiġi spjegata b’żieda fl-awtorizzazzjoni skont id-Direttiva: Din hija għażla konxja tal-pazjenti (pereżempju, l-użu tad-Direttiva għal għażla libera ta’ fornitur)? · Impatti dinamiċi: pereżempju, analiżi dwar jekk iktar pazjenti humiex se jirċievu awtorizzazzjoni minn qabel skont ir-Regolamenti bħala riżultat ta’ informazzjoni addizzjonali dwar id-dewmien bla bżonn li ssir disponibbli għall-pazjenti skont id-Direttiva, jew bħala riżultat ta’ żieda fl-għarfien dwar id-drittijiet tal-pazjenti. 5. Konklużjonijiet F’dan il-waqt – ftit wara t-tmiem tal-iskadenza għat-traspożizzjoni tad-Direttiva – jidher ċar li mhuwiex possibbli għall-Kummissjoni li tikkonsidra l-użu li għamlu l-Istati Membri mill-possibbiltà li jintroduċu sistemi ta’ awtorizzazzjoni minn qabel skont id-Direttiva, u l-effetti possibbli tas-sostituzzjoni mar-Regolamenti. Għal raġunijiet simili, mhuwiex possibbli għall-Kummissjoni li tikkonkludi jekk hemmx xi disproporzjonalità jew le bħala riżultat tal-implimentazzjoni tad-Direttiva. F’dan il-waqt, però, huwa possibbli li jsiru xi konklużjonijiet bil-għan li dawn iż-żewġ punti jiġu indirizzati b’mod sħiħ fir-rapport dwar l-operat ġenerali tad-Direttiva, li l-Kummissjoni hija mitluba li tippreżenta sal-25 ta’ Ottubru 2015. Dan ikun l-ewwel minn sensiela ta’ rapporti triennali. Fir-rigward tas-sistemi ta’ awtorizzazzjoni minn qabel, il-kunċett ta’ limitu ta’ żmien li jkun medikament ġustifikabbli għandu jkun l-istess skont iż-żewġ strumenti. Bl-istess mod, il-garanziji proċedurali stabbiliti skont id-Direttiva għandhom jiġu applikati għal kwalunkwe sistema ta’ awtorizzazzjoni skont ir-Regolamenti. L-Istati Membri li jridu jintroduċu sistema ta’ awtorizzazzjoni minn qabel skont id-Direttiva jkunu jeħtieġu li jirrevedu s-sistemi attwali tagħhom tal-ġbir tad-dejta billi d-dejta kurrenti, fil-biċċa l-kbira tal-każi, ma tkunx meqjusa suffiċjenti sabiex tiġġustifika sistema estensiva ta’ awtorizzazzjoni minn qabel. Sabiex ikunu jistgħu jiġu eżaminati b’mod xieraq l-effetti tad-Direttiva fuq l-użu tar-Regolamenti u fuq l-adegwatezza tas-somom f’daqqa, ikun jaqbel li jiġi żviluppat il-mod li bih tinġabar id-dejta kif stipulat f’4.2, aktar ’il fuq. L-iżvilupp mill-Istati Membri ta’ sistema ta’ monitoraġġ skont id-Direttiva jippreżenta sfida ta’ koordinazzjoni ma’ dik stabbilita skont ir-Regolamenti. Jeħtieġ li kwistjonijiet metodoloġiċi jiġu diskussi sabiex dawn is-sistemi jiġu aġġustati għall-istandards internazzjonali tal-istatistika. Safejn ikun possibbli, l-Istati Membri għandhom junifikaw il-ġbir tal-informazzjoni, minħabba l-effiċjenza. Anness 1: Dejta storika dwar il-flussi tal-pazjenti Nota tal-2008 tad-Direttorat Ġenerali tal-Impjiegi, l-Affarijiet Soċjali u l-Inklużjoni li kien qed jirrapporta dwar kwestjonarju mibgħut lid-delegati fil-Kummissjoni Amministrattiva b’rabta mal-formola E112, indikat xi osservazzjonijiet interessanti: Numri żgħar ta’ talbiet għal awtorizzazzjoni minn qabel u rati għoljin ta’ awtorizzazzjonijiet mogħtija wara talbiet huma rrapportati fil-biċċa l-kbira tal-Istati Membri[11]. B’xi eċċezzjonijiet notevoli, skont l-informazzjoni pprovduta mill-Istati Membri, talbiet għal awtorizzazzjoni minn qabel ġew miċħuda prinċipalment minħabba li ma kienx hemm dewmien bla bżonn, b’rata baxxa ħafna ta’ rifjuti kkontestati[12]; il-mobbiltà tal-pazjenti tikkonċerna prinċipalment Stati Membri ġirien jew dawk li jużaw l-istess lingwa; u l-eżistenza parallela ta’ proċeduri oħrajn (bħalma huma ftehimiet bilaterali speċifiċi bejn Stati Membri) li jkopru l-kura tas-saħħa transkonfinali ġiet innotata minn sitt Stati Membri (DK, EE, CY, LT, MT u NL). Barra minn hekk, in-nota tqajjem żewġ kwistjonijiet rilevanti dwar id-dejta: · Id-dejta dwar l-indikazzjoni klinika (dijanjożi u/jew proċedura speċifika) ma taqax taħt il-kompetenza tradizzjonali tal-Kummissjoni Amministrattiva. · Id-distinzjoni bejn in-numru ta’ applikazzjonijiet u n-numru attwali ta’ pazjenti li jkunu applikaw għall-awtorizzazzjoni mhijiex sempliċi, għax spiss ikun hemm aktar minn awtorizzazzjoni waħda li tirreferi għall-istess każ ta’ pazjent. Ħarsa ġenerali lejn id-dejta disponibbli tal-formoli E112 mitluba għal kull Stat Membru għas-snin 2006, 2007 u 2008 hija ppreżentata hawn taħt. Id-dejta hija disponibbli biss għal 24 Stat Membru. Hemm varjazzjoni kbira bejn il-pajjiżi fin-numru u fl-evoluzzjoni tal-awtorizzazzjonijiet minn qabel li ġew maħruġa. L-ogħla rati (per capita tal-popolazzjoni) huma osservati fi LU, AT, SI, CY (ogħla mill-medja fl-2008) kif murija fl-Anness 1. Ir-rata medja mingħajr LU (li jippreżenta 36,046 awtorizzazzjoni maħruġa għal kull miljun abitant) hija ta’ 55 awtorizzazzjoni kull miljun abitant. L-Istati Membri ogħla minn din il-medja huma AT, SI, CY, SK, BE, IE, EL u LV. Għalhekk huwa importanti li jiġi enfasizzat li l-eżerċizzji tal-ġbir tad-dejta storika fi ħdan il-Kummissjoni Amministrattiva ma jiddistingwux jekk il-kura tas-saħħa li għaliha ntalbet l-awtorizzazzjoni minn qabel kinitx parti mill-basket ta’ intitolamenti fl-Istat Membru ta’ residenza u ma joffru ebda għarfien dwar it-taħlita ta’ indikazzjonijiet kliniċi involuti. Barra minn hekk, huma ma jipprovdux stampa sħiħa peress li dawn il-figuri ma jinkludux il-mobbiltà tal-pazjenti skont skemi paralleli (pereżempju, ftehim bilaterali bejn Stati Membri jew reġjuni li jippjanaw u jorganizzaw it-trasferimenti ta’ pazjenti). Numru ta’ formoli E112 għal talbiet skont is-sena meta ġiet riċevuta t-talba Stat Membru || 2006 || 2007 || 2008 Mitlubin || Maħruġin || % Maħruġin / Mitlubin || Mitlubin || Maħruġin || % Maħruġin / Mitlubin || Maħruġin AT || 3,643 || 3,566 || 98 || 2,946 || 2,835 || 96 || 2,935 BE || 1,222 || 1,066 || 87 || 1,322 || 1,094 || 83 || 1,165 BG || NA || NA || || 81 || 4 || 5 || 10 CY || NA || NA || || 156 || 156 || 100 || 146 CZ || NA || NA || || 425 || 411 || 97 || 328 DK || 396 || 65 || 16 || 733 || 64 || 9 || 84 EE || 8 || 8 || 100 || 1 || 1 || 100 || 5 IE || 656 || 630 || 96 || 690 || 648 || 94 || 372 EL || 813 || 768 || 94 || 795 || 770 || 97 || 816 ES || NA || 722 || || NA || 722 || || 800 FR || 1,169 || 695 || 59 || NA || NA || NA || NA HU || 209 || 193 || 92 || 185 || 215 || 116 || 232 LT || 7 || 6 || 86 || 19 || 14 || 74 || 12 LU || 17,825 || 17,290 || 97 || 17,280 || 16,800 || 97 || 17,439 LV || 46 || 29 || 63 || 132 || 110 || 83 || 127 MT || NA || NA || NA || 0 || 0 || || 0 NL || 3,482 || 2,912 || 84 || NA || NA || NA || NA PL || 12 || 10 || 83 || 25 || 13 || 52 || NA PT || 218 || 200 || 92 || 207 || 178 || 86 || 166 RO || NA || NA || || 213 || 124 || 58 || 562 SE || 163 || 81 || 50 || 330 || 115 || 35 || NA SI || 493 || 340 || 69 || 504 || 262 || 52 || 442 SK || 679 || 640 || 94 || 792 || 743 || 94 || 685 UK || 560 || 366 || 65 || 634 || 552 || 87 || NA Sors: IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI || || Numru ta’ formoli E112 maħruġa għal kull miljun abitant skont is-sena meta ġiet riċevuta t-talba Stat Membru || 2006 || 2007 || 2008 MEDJA || 110 || 112 || 163 AT || 432 || 342 || 353 BE || 101 || 103 || 109 BG || || 1 || 1 CY || || 200 || 185 CZ || || 40 || 32 DK || 12 || 12 || 15 EE || 6 || 1 || 4 IE || 150 || 150 || 85 EL || 69 || 69 || 73 ES || 16 || 16 || 18 FR || 11 || || HU || 19 || 21 || 23 LT || 2 || 4 || 4 LU || 36,859 || 35,280 || 36,046 LV || 13 || 48 || 56 MT || || 0 || 0 NL || 178 || || PL || 0 || 0 || PT || 19 || 17 || 16 RO || || 6 || 26 SE || 9 || 13 || SI || 170 || 130 || 220 SK || 119 || 138 || 127 UK || 6 || 9 || Sors: kalkoli proprji fuq il-bażi tal-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI [1] Ara http://eur-lex.europa.eu/LexUriServ/LexUriServ.do?uri=OJ:L:2011:088:0045:0065:MT:PDF [2] Ġeneralment, l-Istat Membru li jkollu l-kompetenza li jagħti l-awtorizzazzjoni minn qabel lill-persuna assigurata sabiex tirċievi t-trattament adattat fi Stat Membru ieħor skont ir-Regolamenti (KE) 883/2004 u (KE) Nru 987/2009. Għal ċittadin ta’ pajjiż terz f’sitwazzjoni transkonfinali fl-UE japplika r-Regolament Nru 859/2003 jew ir-Regolament (UE) Nru 1231/2010. Fir-rigward ta’ dan tal-aħħar, f’każi speċjali, fejn ebda Stat Membru ma jkun kompetenti skont dawn ir-Regolamenti, l-Istat Membru ta’ affiljazzjoni għandu jkun l-Istat Membru fejn il-persuna hija assigurata jew għandha d-drittijiet għal benefiċċji tal-mard skont il-leġiżlazzjoni ta’ dak l-Istat Membru. Importanti li jiġi nnutat li l-kunċett ta’ Stat Membru ta’ affiljazzjoni fid-Direttiva kien ibbażat fuq il-kunċett ta’ Stat Membru kompetenti, li huwa kunċett iddefinit mir-Regolamenti dwar il-koordinazzjoni tas-sigurtà soċjali. [3] Ara l-Artikolu 8(5) tad-Direttiva 2011/24/UE [4] L-Istat Membru fejn tinsab l-istituzzjoni kompetenti. Min-naħa tagħha, l-istituzzjoni kompetenti tfisser: (i) l-istituzzjoni li magħha l-persuna interessata tkun assigurata fiż-żmien ta’ l-applikazzjoni għall-benefiċċju; jew (ii) l-istituzzjoni li mingħandha l-persuna interessata hija intitolata jew tkun intitolata għall-benefiċċji jekk hija jew il-membru/i tal-familja tagħha kienu residenti fit-territorju ta’ l-Istat Membru li fih tinsab l-istituzzjoni; jew (iii) l-istituzzjoni nominata mill-awtorità kompetenti ta’ l-Istat Membru interessat; jew (iv) fil-każ ta’ skema li għandha x'taqsam mar-responsabbiltà ta’ min iħaddem rigward il-benefiċċji dikjarati fl-Artikolu 3(1) tar-Regolament (KE) Nru 883/2004, jew min iħaddem jew min hu mdaħħal fil-ħruġ ta’ l-assigurazzjoni jew, fin-nuqqas ta’ dawn, il-korp jew l-awtorità nominata mill-awtorità kompetenti ta’ l-Istat Membru interessat”. [5] L-Artikolu 20(2) tar-Regolament (KE) Nru 883/2004. [6] Dan ikun il-każ jekk l-ammont reali tal-ispejjeż għall-benefiċċji riċevuti ma jidhirx fil-kontijiet tal-istituzzjoni li pprovdiethom [7] Ara l-Artikolu 63, il-paragrafu 1 tar-REGOLAMENT (KE) Nru 987/2009 TAL-PARLAMENT EWROPEW U TAL-KUNSILL tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali [8] L-Artikolu 63(1) tar-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali, u mniżżla fl-Anness 3 tiegħu. [9] Jew, fil-każ tad-Danimarka, li jissodisfaw il-kundizzjonijiet tal-leġiżlazzjoni tal-Istat Membru ta’ affiljazzjoni għall-intitolament għall-benefiċċji u li jkunu f’sitwazzjoni li fl-aspetti kollha tagħha ma tkunx limitata għal Stat Membru wieħed. [10] Skont l-Artikolu 20(3) tad-Direttiva, dawn il-konsegwenzi finanzjarji għandhom jiġu indirizzati fil-każijiet koperti mill-Artikoli 20(4) u 27(5) tar-Regolament. Għall-finijiet ta’ ċarezza, u meta titqies in-natura metodoloġika tar-rapport, ir-rapport se jkun iffukat fuq il-pensjonanti kif ippreżentat lill-Istati Membri fil-Kummissjoni Amministrattiva nhar is-17 ta’ April 2013 u fil-Kumitat tal-Kura tas-Saħħa Transkonfinali nhar it-3 ta’ Ġunju 2013. [11] Stat Membru wieħed biss (LU) irrapporta iktar minn 17,000 u żewġ Stati Membri (BE u AT) fuq l-eluf; il-biċċa l-kbira minnhom irrapportaw ftit mijiet (CZ, DK, IE, EL, CY, HU, PT, RO, SI, SK, SE, UK, ); u l-bqija (BG, EE, LT u PL) rrapportaw inqas minn 100. [12] Inqas minn 1% għall-biċċa l-kbira tal-Istati Membri.